
23-TA-1161: Informatīvais ziņojums (Jauns)
Par īstenojamiem pasākumiem, lai veicinātu aktīvāku publisko pasūtītāju iesaisti zaudējumu atgūšanā, kas tiem radušies organizētajos iepirkumos tirgus dalībnieku īstenoto konkurences tiesību pārkāpumu dēļ

Informatīvā ziņojuma 2.sadaļā (5.lpp.) norādīts, ka ir apzināts to subjektu loks, uz kuriem attiektos centralizēta zaudējumu atlīdzība, proti, visiem publiskiem pasūtītājiem, kuru iepirkumi tiek veikti Publisko iepirkumu likuma, Sabiedrisko pakalpojumu sniedzēju iepirkumu likuma, Aizsardzības un drošības jomas iepirkumu likuma vai Publiskās un privātās partnerības likuma noteiktajā kārtībā un kuri tiek finansēti no publiskajiem naudas līdzekļiem. No minētā var saprast, ka centralizēta zaudējumu atlīdzība attiektos uz to pasūtītāju iepirkumiem, kas sasniedz publiskos iepirkumus regulējošo normatīvo aktu piemērošanas slieksni.
Vēršam uzmanību ka, piemēram, Sabiedrisko pakalpojumu sniedzēju iepirkuma likuma piemērošanas slieksnis publisku pakalpojumu vai piegāžu līguma gadījumā ir sākot no 431 000 eiro, bet būvdarbu līguma gadījumā sākot no 5 382 000 eiro.
Ievērojot minēto, aicinām izvērtēt, vai būtu nepieciešams šo rindkopu precizēt, norādot, ka centralizēta zaudējumu atlīdzība attiektos uz pasūtītājiem Publisko iepirkumu likuma izpratnē un sabiedrisko pakalpojumu sniedzējiem Sabiedrisko pakalpojumu sniedzēju likuma izpratnē, tādējādi aptverot arī tos iepirkumus, kas nesasniedz likumu piemērošanas sliekšņus.

Norādām, ka attiecībā uz Informatīvā ziņojuma 3.1.punktā un 2.priekšlikumā norādīto Iepirkumu uzraudzības biroja tīmekļvietnē jau ir pieejami ieteikumi pasūtītājiem par līgumā nosakamājam prasībām attiecībā uz pasūtītāja tiesībām vienpusēji atkāpties no līguma izpildes un veikt grozījumus publiska iepirkuma līgumā, t.sk. konkurences tiesību pārkāpumu gadījumos,  pieejams:https://www.iub.gov.lv/lv/jaunums/iepirkuma-liguma-obligati-paredzamie-nosacijumi.
Lūdzam attiecīgi precizēt Informatīvo ziņojumu.

Ņemot vērā Valsts kancelejas izteikto iebildumu par jaunu amata vietu izveidi, aicinām izvērtēt amata vietas un nepieciešamo finansējumu nodrošināt, pārskatot vakantās amata vietas un tām paredzēto finansējumu Ekonomikas ministrijas resora ietvaros.

